দিলীপ বন্দনায় অভিজিৎ গঙ্গোপাধ্যায়! অস্বস্তি বাড়ল শুভেন্দু শিবিরে?

ওয়েব ডেস্ক: বঙ্গ বিজেপিতে (West Bengal BJP) প্রাক্তন রাজ্য সভাপতি দিলীপ ঘোষকে (Dilip Ghosh) একপ্রকার ‘ব্রাত্য’ করে রাখা হয়েছে বলে অভিযোগ শোনা যায় দীর্ঘদিন ধরেই। এই নিয়ে বিধানসভা ভোটের কয়েকমাস আগেও পদ্ম শিবিরে বাড়ছিল অস্বস্তি। এমন পরিস্থিতিতে তমলুকের বিজেপি সাংসদ অভিজিৎ গঙ্গোপাধ্যায় (Abhijit Ganguly) আবার দিলীপ ঘোষের প্রশংসা হলেন পঞ্চমুখ। দলে দিলীপ ঘোষের অবদান মনে করিয়ে তিনি বলেন, “দিলীপ ঘোষ সামনে না থাকলে প্রচারে খামতি থাকছে। তাঁর নিজস্ব স্টাইলের জন্য তাঁকে পছন্দ করেন বহু মানুষ। দিলীপ ঘোষের মধ্যে এখনও সেই আগুন আছে।”

প্রসঙ্গত, দিলীপ ঘোষের সভাপতিত্বেই একসময় রাজ্যে বিজেপির সাফল্যের গ্রাফ শীর্ষে পৌঁছেছিল। লোকসভা ভোটে বাংলা থেকে ১৮ জন সাংসদ এনে নজির গড়েছিল বিজেপি। সেই সাফল্যের কথাই তুলে ধরেন অভিজিৎ অভিজিৎ গঙ্গোপাধ্যায়। তিনি বলেন, “এটা ভুললে চলবে না, তাঁর সময়েই আমরা ১৮ জন এমপি পেয়েছিলাম। সেই লড়াইটাই তিনি লড়েছিলেন। এখন আমরা অনেকটাই পিছিয়ে গিয়েছি।”

আরও পড়ুন: “বাঁচাতে নয়, মারতে চায়,” অভিষেক নিশানায় মোদি

রাজনৈতিক মহলের একাংশের মত, দিলীপ ঘোষকে সভাপতি পদ থেকে সরানোর পর থেকেই রাজ্যে বিজেপির শক্তি ক্রমশ খর্ব হয়েছে। এমনকি যাঁরা দিলীপের বিরোধী হিসেবেই পরিচিত, তাঁরাও বিষয়টি অস্বীকার করতে পারেন না। এদিকে বর্তমান রাজ্য নেতৃত্বের সঙ্গে দিলীপের দূরত্ব বেড়েছে দিনদিন। অভিযোগ, দলের এক কেন্দ্রীয় পর্যবেক্ষকসহ কয়েকজন নেতাই তাঁকে কার্যত সাইডলাইন করে রেখেছেন। সেই পরিপ্রেক্ষিতে অভিজিৎ গঙ্গোপাধ্যায়ের মন্তব্যে নতুন করে যে শুভেন্দু (Suvendu Adhikari) শিবিরও অস্বস্তিতে পড়বে, তা আর বলার অপেক্ষা রাখে না।